Sensorveiledning SPED4202 – Semesteroppgave
Eksamen SPED4202
Eksamensformen for SPED4202 er en semesteroppgave. Studentene skal skrive en selvstendig oppgave basert på et selvvalgt kasus og problemstilling. Oppgaven kan besvares på norsk, dansk, svensk eller engelsk.
Omfang: 4000-4500 ord. Tittel, innholdsfortegnelse, referanseliste og eventuelle vedlegg kommer i tillegg. APA7 skal brukes som referanseformat. 
Kasusbeskrivelse
Studentene skal formulere en kasusbeskrivelse innenfor et logopedisk fagområde. Kasusbeskrivelsens lengde skal være mellom 150 -250 ord. Det er ikke trekk for å gå over eller under dette. Men kasusbeskrivelsen skal ikke gi for lite informasjon til oppgaven, og heller ikke ta for stor del av den. Kasusbeskrivelsen skal inneholde en tydelig diagnose, alder, konkrete eksempler på hvordan den valgte vansken fremtrer i ulike aktiviteter og dermed påvirker personen. Beskrivelsen kan også inneholde informasjon om foreldre, pårørende og/ eller andre samarbeidspartnere. Til utviklingen av kasusbeskrivelsen kan studentene velge å bruke GPT UiO, ved å bruke 3-5 prompts. I så tilfelle skal den eksporter filen fra GPT UiO legges ved som vedlegg til besvarelsen, enten som vedlegg i slutten av semesteroppgaven eller som egen fil i Inspera. 
Basert på kasusbeskrivelsen skal studentene formulere en problemstilling. Problemstillingen må omhandle logopedisk kartlegging og/eller tiltak. Problemstillingen skal være konkret og ikke favne for bredt. Eksempler på problemstillinger: Hvilke utfordringer kan oppstå i logopedisk kartlegging av en flerspråklig voksen med afasi og hvordan kan logopeden møte disse utfordringene? Hvordan kan VR brukes i oppfølgingen av voksne som stammer? 
I helhetsvurderingen av oppgaven inngår at kasus er brukt på en måte som viser fagforståelse og kritisk refleksjon, samt at problemstillingen er logisk og faglig relevant. 
Oppgavens hoveddel
Studenten skal bruke informasjonen fra kasusbeskrivelsen for å besvare hoveddelen av oppgaven. Det er ikke tillatt å bruke noen form for generativ kunstig intelligens i utarbeidelsen av selve oppgaveteksten (f. eks, UiO GPT). Sensor bes spesielt sjekke om relevante kilder til teori og forskning er reelle og konsistente i teksten.
Det skal diskuteres hvordan logopedisk kartlegging og /eller tiltak kan brukes i det tenkte kasuseksempelet. Både kartlegging og tiltak er vide begreper og studenten kan selv definere området, om det er utredning, testing, observasjon, intervju – alle måter å hente inn informasjon om, og alle former for tiltak eller oppfølging. Studenten kan gjerne trekke inn erfaringer og ervervet kunnskap fra praksisperioden, men det er ikke noe de er spesielt oppfordret til og det trekker ikke ned om de ikke gjør dette. Viktigere er det at de kan underbygge argumentene for valg av kartlegging og tiltak i fag- og forskningslitteraturen.
Studentene er bedt å referer til minst 3 referanser fra pensumlisten (dette kan være pensum fra både SPED4201, SPED4202 og SPED4203), i tillegg til litteratur fra supplerende pensum eller annen forskingslitteratur de selv finner frem til. Å ikke vise til litteratur utenfor pensum må vurderes som å ikke besvare deler av oppgaven. En god besvarelse underbygger valg av kartlegging og tiltaksmetoder med litteratur, har funnet frem til relevante forskningsartikler og viser selvstendighet i anvendelsen av forskningslitteraturen gjennom vurderinger om f.eks. studiens deltagere, implementeringskvalitet, dose, varighet, forskningsdesign etc. opp mot eget valgt kasus. 
I en god besvarelse vil det forventes at det trekkes frem ulike valgte kartleggings/utredningsmetoder/tiltaksmåter og at disse gjøres rede for på en selvstendig måte. Det forventes at studenten redegjør godt for hvorfor disse utredningsmetodene og kartleggingsverktøy er benyttet og/eller hvorfor nettopp disse tiltakene er satt inn. 
I en god besvarelse vil det være viktig at studenten viser kritisk tenking rundt gjennomføringen av kartlegging og implementering av tiltak.  For eksempel er det forventet at studenten har en viss form for bevissthet og sunn skepsis til hva en test kan gi oss av informasjon her og nå, og hva et kartleggingsverktøy eller annen utredning kan og ikke kan predikere om fremtidig fungering og muligheter. På samme måte bør studenten vise evne til kritisk refleksjon rundt effekten av tiltak, for eksempel gjennom refleksjoner rundt implementering, ulike forskningsresultater, rammer for gjennomføring etc.  
Oppgaven vurderes med en karakterskala fra A til F (stryk).

Fagspesifikke karakterbeskrivelser:
A Fremragende prestasjon som skiller seg klart ut.  
Kandidaten viser særlig god vurderingsevne og stor grad av selvstendighet.  
Kandidaten viser høyt kunnskapsnivå, særdeles god oversikt over litteratur som er relevant for problemstillingen, god forståelse for det logopediske fagområdet som er valgt, samt evne til kritisk reflektert og/eller original anvendelse av disse. Begreper, teorier og empirisk kunnskap anvendes sikkert. Framstillingen er klart resonnerende og argumentativ, og det er korrekt bruk av referanser og kildehenvisninger. 
B Meget god prestasjon.  
Kandidaten viser meget god vurderingsevne og selvstendighet.  
Kandidaten viser en meget god oversikt over litteratur som er relevant for problemstillingen, og demonstrerer god forståelse for og selvstendig anvendelse av kunnskaper innen tema for oppgaven. Begreper, teorier og empirisk kunnskap anvendes selvstendig i drøfting, og framstillingen er resonnerende og argumentativ, samt korrekt bruk av referanser og kildehenvisninger. 
C Jevnt god prestasjon som er tilfredsstillende på de fleste områder.  
Kandidaten viser god vurderingsevne og selvstendighet på de viktigste områdene.  
Kandidaten viser en ryddig og god oversikt over litteratur som er relevant for problemstillingen, og viser god oversikt over tema for oppgaven. Relevante begreper, teorier og empirisk kunnskap brukes i drøftingen. Besvarelse viser svakheter når det gjelder presisjon i begrepsbruk og evne til analytisk anvendelse av kunnskapen, spesialpedagogisk resonnement og argumentasjon. 
D En akseptabel prestasjon med noen vesentlige mangler.  
Kandidaten viser en viss grad av vurderingsevne og selvstendighet.  
Kandidaten kan gjøre rede for deler av litteraturen som anses som relevant for problemstillingen, men viser ujevne kunnskaper eller lite faglig selvstendighet. Besvarelsen preges av gjengivelse og i liten grad drøfting av teorier, begreper og empirisk kunnskap, samt upresis og til dels feilaktig begrepsbruk. 
E Prestasjonen tilfredsstiller minimumskravene, men heller ikke mer.  
Kandidaten viser liten vurderingsevne og selvstendighet.  
Kandidaten viser noe kunnskap om, men svært mangelfull oversikt over litteratur som anses som relevant for oppgaven. Prestasjonen er tilstrekkelig og innfrir minimumskravene sett i forhold til emnets læringsmål, men heller ikke mer. Begreper og teorier er til dels feilaktig gjengitt, og det er ingen relevant drøfting av oppgitte problemstillinger. 
F Prestasjon som ikke tilfredsstiller de faglige minimums-kravene.  
Kandidaten viser både manglende vurderingsevne og selvstendighet.  
Kandidaten har kun gitt en overflatisk oversikt over litteraturen som anses som relevant for oppgaven og viser store hull i kunnskapen om det valgte temaet. Prestasjonen oppfyller ikke minimumskravene i forhold til emnets læringsmål, verken teoretisk eller empirisk. 


